Csöndes éj harmatja...
Csöndes éj harmatja
Reszket a virágon ─
Adj egy csókot lelkem,
Aranyos virágom!

Adj egy csókot lelkem,
Piros rózsaszálom,
Te legédesebbem
Ezen a világon.

Vihar a levelet
Ide-oda szórja ─
Szegény katonának
Forgandó a sorsa.

Ma itt van, holnap ott,
Azután ─ ki tudja!
Ma virágos, holnap
Halálos az útja.

Ma még piros élet,
Holnap fehér álom...
Ne sajnáld a csókod,
Aranyos virágom!
Versek